ପାଟଣା : ପାଟଣା ବ୍ଲକ ଅନ୍ତର୍ଗତ ଘାଟବାଲିଯୋଡି ସ୍ଥିତ ପୂଣ୍ୟତୋୟା ବୈତରଣୀର ଭୀମକୁଣ୍ଡ ପର୍ଯ୍ୟଟନ ସ୍ଥଳରେ ଗତ ୧୬ ତାରିଖରୁ କୋଭିଡ କଟକଣା ହଟିଯାଇଥିବା ବେଳେ ଆଜି ରବିବାର ଥିବାରୁ ଏହି ସ୍ଥାନ ପର୍ଯ୍ୟଟକଙ୍କ ସମାଗମରେ କୋଳାହଳମୟ ହୋଇପଡିଥିଲା । କଟକ, ଜଗତସିଂହପୁର, କେନ୍ଦ୍ରାପଡା,ବାଲେଶ୍ବର,ନୟାଗଡ ଦେବଗଡ ଓ ଝାରସୁଗୁଡା ଅଞ୍ଚଳରୁ ବହୁ ବସ ଓ ଚାରି ଚକିଆ ଯାନରେ ଏଠାରେ ପର୍ଯ୍ୟଟକମାନେ ପହଞ୍ଚିବା ପରେ ପର୍ଯ୍ୟଟକ ସ୍ଥଳ ବୁଲି ଦେଖିବା ସହ ବଣଭୋଜିର ମଜା ଉଠାଇଛନ୍ତି । ଅଧିକାଂଶ ପର୍ଯ୍ୟଟକ ଘଟଗାଁରେ ତାରିଣୀ ଦର୍ଶନ କରିବା ପରେ ପାଟଣାରେ ବୈତରଣୀ ତଟ ପରମେଶ୍ବର ମନ୍ଦିର ବୁଲିବା ସହ ଭୀମକୁଣ୍ଡରେ ପହଞ୍ଚିବା ପରେ ଭ୍ରମଣର ମଜା ଉଠାଇବା ସହ ପରିବାର ଓ ସାଙ୍ଗସାଥି ମାନଙ୍କ ସହ ଭୋଜିରେ ମିଳିତ ହୋଇଛନ୍ତି । ଯାନବାହାନର ପାର୍କିଂ ପାଇଁ ଭୀମକୁଣ୍ଡ ଉନ୍ନୟନ ସମିତି ପକ୍ଷରୁ ଶୃଙ୍ଖଳିତ ବ୍ୟବସ୍ଥା କରାଯାଇଥିଲା ।
